Eskom bekom dringende interdik teen stakingArgieffoto Die National Union of Mineworkers (NUM) het Dinsdag sy ontsteltenis uitgespreek dat Eskom ŉ interdik teen ŉ staking bekom het. “Die NUM is woedend dat Eskom ŉ dringende hofinterdik bekom het om sy werknemers te verhoed om te staak omdat Eskom as ŉ noodsaaklike diens beskou word,” het die vakbond in ŉ verklaring gesê. Eskom het bevestig hy het Maandag die interdik bekom. “Die werkgewer probeer om sy werkers te bestuur deur middel van ŉ interdik en om hulle só te probeer intimideer,” het Ndlela Radebe, waarnemende energiebedryfskoördineerder van NUM, gesê. Eskom het gesê hy vergader Dinsdag en Woensdag met vakbonde by die Kommissie vir Versoening, Bemiddeling en Arbitrasie. NUM en die National Union of Metalworkers of SA (Numsa) eis ŉ algemene loonverhoging van 12% en ŉ behuisingstoelaag van R1 000. Eskom het vroeër aangedui hy ag loononderhandelings as ŉ vertroulike saak tussen die werkgewer en vakbonde.